和希聲蓮華樵人遇仙行
作者：利登
朝代：宋

paragraphs: 蘆溪之山高插天，蓮峰更壓蘆溪山。
峰頭青壁幾千年，誰知玉闕藏神仙。
平明採樵陳氏子，五雲深處樓臺起。
中有七仙白玉冠，方瞳射人秋自寒。
臺前一道白蓮泉，七始花開一成蓮。
固知此子無仙骨，祇以{彳空}㣚入仙室。
低頭乞命却走回，尚復褰裳取蓮實。
歸來疑信互相傳，朴哉此子非妄言。
安知瓊樓玉室峭千尺，即非面前崔嵬一片石。
安知世人俗氣厚如山，翻把瓊樓玉室作石看。
亦非仙人幻作石，世人俗眼自不識。
安得鴻都道士白玉簪，持我此詩扣青壁。